钦定古今图书集成/明伦汇编/官常典/第775卷 > 卫继
## 钦定古今图书集成/明伦汇编/官常典/第775卷 > 卫继

按《蜀志》本传：“继字子业，汉嘉严道人也。兄弟五人，继
父为县功曹。继为儿时，与兄弟随父游戏庭寺中。县
长蜀郡成都张君无子，数命功曹呼其子省弄，甚怜
爱之。张因言宴之间，语功曹，欲乞继，功曹即许之，遂
养为子。继敏达夙成，学识通博，进仕州郡，历职清显。
而其馀兄弟四人各无堪当世者。父恒言己之将衰，
张明府将盛也。”时法禁以异姓为后，故复为卫氏。屡
迁拜奉车都尉、大尚书。忠笃信厚，为众所敬。锺会之
乱，遇害成都。